สินเชื่อเช่าซื้อรถยังฟุบไม่ฟื้น
สินเชื่อเช่าซื้อรถยนต์ไตรมาสแรกยังไม่ฟื้น ตามยอดขายรถยนต์ คาดครึ่งปีหลังจะดีขึ้น
23 มี.ค. 2558

สินเชื่อเช่าซื้อรถยนต์ไตรมาสแรกยังไม่ฟื้น ตามยอดขายรถยนต์ คาดครึ่งปีหลังจะดีขึ้น
นายศักดิ์ชัย พีชะพัฒน์ รองกรรมการผู้จัดการใหญ่ ธนาคารทิสโก้ เปิดเผยว่า สถานการณ์สินเชื่อเช่าซื้อรถยนต์ (ลีสซิ่ง) ในช่วงไตรมาสแรกของปีนี้ ยังคงซบเซาต่อเนื่องจากปี 2557 และบรรยากาศจะเป็นเช่นนี้ตลอดครึ่งปีแรก เพราะไม่ใช่ฤดูกาลของการซื้อรถยนต์ และกำลังซื้อของผู้บริโภคยังไม่ดี โดยคาดว่าตลาดรถยนต์จะเริ่มฟื้นตัวดีขึ้นในช่วงครึ่งปีหลังเป็นต้นไป
อย่างไรก็ตาม ธนาคารไม่ได้กดดันในแง่ธุรกิจลีสซิ่ง เพราะปีนี้ไม่เน้นการเติบโตสินเชื่อ แต่ยังเน้นคุณภาพสินทรัพย์เป็นหลัก ตั้งเป้าหมายเติบโตเพียง 2-3% โดยปัจจัยหลักที่มีผลต่อธุรกิจ คือ การฟื้นตัวของเศรษฐกิจไทย ภายใต้มาตรการกระตุ้นเศรษฐกิจของรัฐบาล การเบิกจ่ายงบประมาณและงบลงทุน ส่วนหนี้ที่ไม่ก่อให้เกิดรายได้ (เอ็นพีแอล) ในปีนี้คาดว่าจะทรงตัว หลังจากพุ่งสูงสุดเมื่อปีที่แล้ว
ทั้งนี้ สิ่งที่ต้องติดตาม คือ ความชัดเจนของโครงสร้างภาษีสรรพสามิตฉบับใหม่ ซึ่งจะบังคับใช้วันที่ 1 ม.ค. 2559 ที่มีการกำหนดอัตราภาษีตามการปล่อยก๊าซคาร์บอนไดออกไซด์ หรือไอเสียจากรถยนต์ รวมทั้งรถประหยัดพลังงาน (อีโคคาร์) จะเสียภาษีถูกกว่ารถยนต์ที่มีเครื่องยนต์ขนาดใหญ่ ซึ่งอาจส่งผลต่อพฤติกรรมผู้บริโภคที่ต้องการรถเล็กก็จะชะลอการซื้อไป ส่วนผู้ที่ต้องการรถใหญ่ก็อาจจะเร่งซื้อปีนี้
“ราคาน้ำมันที่ปรับตัวลดลงมีส่วนช่วยทำให้กำลังซื้อของผู้บริโภคดีขึ้นบ้าง มีความสามารถผ่อนชำระได้เพิ่มขึ้น ส่วนหลักเกณฑ์การอนุมัติสินเชื่อใหม่ของเราไม่ได้เข้มงวดมากขึ้น ทุกอย่างยังเหมือนเดิม เพราะสุดท้ายรายได้ของผู้กู้จะเป็นตัวกำหนดความสามารถ ขณะที่ความต้องการซื้อรถยนต์ก็ยังน้อยอยู่แล้ว จึงไม่จำเป็นต้องไปเข้มงวดเพิ่มขึ้น” นายศักดิ์ชัย กล่าว
นายประพันธ์ อนุพงษ์องอาจผู้ช่วยกรรมการผู้จัดการ พัฒนาผลิตภัณฑ์สินเชื่อที่มีหลักประกันและธุรกิจเงินฝาก ธนาคารธนชาต กล่าวว่า การจัดงานแสดงสินค้ายานยนต์ในประเทศ งานบางกอก อินเตอร์เนชั่นแนล มอเตอร์โชว์ ครั้งที่ 36 (มอเตอร์โชว์ 2015) ช่วยสร้างความเชื่อมั่นให้ผู้บริโภคได้ในระดับหนึ่ง แต่ไม่มากนัก เพราะปัญหาหนี้ครัวเรือนอยู่ระดับสูง กำลังซื้อลดลง และความไม่มั่นใจในภาวะเศรษฐกิจจึงไม่อยากจับจ่ายใช้สอย
ทั้งนี้ งานมอเตอร์โชว์ 2015 จะจัดขึ้นระหว่างวันที่ 25 มี.ค.-5 เม.ย.นี้ ค่ายรถยนต์แข่งขันโปรโมชั่นดุเดือดภายใต้แคมเปญ 0% เพื่อพยุงยอดขายในช่วงต้นปี โดยเฉพาะเชฟโรเลตที่ให้ดอกเบี้ย 0% ระยะเวลานานสูงสุดถึง 84 เดือน
สำหรับค่ายรถยนต์ที่มีบริษัทลีสซิ่งเอง อย่างโตโยต้า นอกจากจะมีแคมเปญให้ดอกเบี้ย 0% แล้ว ยังผ่อนต่ำเดือนละ 3,500 บาท ส่วนฮอนด้ามีให้เลือกผ่อน หรือดอกเบี้ย หรือดาวน์ 0%